Tikka M55

Tikka M55 (opprinnelig Tikka M76 og Tikka LSA55) er en rifle utviklet av den finske våpenprodusenten Tikkakoski som ble produsert fra 1968 til 1989. M55 var det første sentertente geværet designet av Tikkakoski. Tikka laget også en M55-basert rifle med lang glidekasse som ble kalt Tikka M65.

Navnet M55 spiller på at kassen var designet for å ta patroner med hylselengde inntil 55 mm. Den ble levert i kamringer som .17 Remington, .222 Remington, .223 Remington, .22-250 Remington, 6 mm Remington, .243 Winchester, 7.62×39 mm og .308 Winchester.

Historie 
Selskapet Tikkakoski hadde hatt tysk eierskap, men ble ekspropriert i 1944 og overlevert til Sovjetunionen i 1947 som en del av våpenhvilen i Moskva fra 1944. Under sovjetisk eierskap ble produksjonen av skytevåpen kjørt ned innen utgangen av 1954. 

I 1957 kjøpte en gruppe finske forretningsmenn Tikkakoski-selskapet fra Sovjetunionen, og i 1963 begynte selskapet igjen å fokusere på skytevåpen. I 1967 ble de første prototypene av en sentertent repeterrifle laget, og i 1968 begynte produksjon av M76. Dette var den første sentertente repeterriflen fullstendig utviklet og produsert av Tikkakoski, da militærriflene bygd i mellomkrigstiden var basert på resirkulerte utenlandske kasser. Tidligere hadde Tikkakoski bare produsert kasser for kombivåpen, hagler, randtente rifler og automatiske militære skytevåpen (hovedsakelig maskinpistoler).

Den nye riflen fikk navnet sitt fra året 1967 med tallene i omvendt rekkefølge som M76, men navnet ble endret til LSA55 etter at eksporten til USA startet i 1969. I 1970 introduserte Tikkakoski også en langkassemodell, opprinnelig kalt LSA65 (senere M65). I 1972 ble navnet og kassemerkingen igjen endret til M55.

I 1974 ble Tikkakoski-selskapet kjøpt av Nokia, og i 1983 av SAKO. Etter at Sako hadde kjøpt Tikkakoski ble en ny rifle utviklet som ble kalt både Tikka M551 og Sako L581 (kalt "Satikka"), og i 1982 og 1983 ble til sammen 1777 slike rifler laget. Denne var basert på en Tikkakoski-prototype fra 1981. Tikkakoski og SAKO utviklet også en nyere prototype kalt Tikka M555, men den ble aldri satt i produksjon. Etter en gjennomgang av den finske våpensmeden Jali Timari på bestilling fra SAKO som kritiserte riflen i en ganske negativ tone ble prosjektet skrinlagt.

I 1987 ble Tikkakoski-fabrikken nedkjørt, alt maskineri ble ødelagt, og produksjonen av Tikka-rifler ble overført til SAKO-fabrikken på Riihimäki. Den siste Tikka M55 ble satt sammen i 1989. I 1990 ble Tikka M55 erstattet av Tikka M558 fra Tikka M88-serien.

Design 
Tikka M55 sin kasse er løst basert på den velkjente Mauser 98-kassen, som Tikkakoski ønsket å modernisere. Kassen er frest av spesialstål, har 90-graders roterende sluttstykke med to sylindriske klakker. Kassen har 17 mm svalehaleskinne frest på oversiden for å feste sikter. Kortkassen kan magasinmate patroner med lengde inntil .308 Winchester eller kaste ut patroner på inntil 55 mm. Hevarmen fungerer som en sikkerhetsklakk i tilfelle de to låseklakkene svikter. Ingen syntetiske materialer ble brukt i riflen. Senere modeller har en stor hendel med plastkule.

Pipen var frittflytende. Pipelengden varierte avhengig av modell, men var typisk 520 mm, 580 mm eller 620 mm, og hadde skåret rifling med 6 bommer. Noen modeller har jernsikter festet til pipen hvor baksiktet var et åpent skursikte og forsiktet var et korn med hette.

Avtrekkerens vekt kan justeres mellom 1 kg og 3 kg ved å rotere en skrue inni magasinbrønnen. Avtrekkeren har hatt en tendens til å gi vådeskudd dersom den er satt for lett.

Magasinet er enten et 3, 5 eller 10-skudds enkeltradet magasin av stanset stål, med utløseren plassert foran avtrekkeren inni avtrekkerbøylen. Magasinet tillot en totallengde på 73-74 mm hvilket tillater bruk av lange kuler i .308 Winchester.

Sporter-variantene har tunge valnøttskjefter som er konvekse mot kinnet og konkave på utsiden, samt har UIT-skinne på undersiden og venstre på forskjeftet for å feste diverse tilbehør. Noen sportsrifler har også justerbar kinnstøtte og kolbekappe.

Varianter 

 Tikka M76: Tidlig produksjonsvariant, produsert i 1968 og 1969.
 LSA55 (også kalt LSA 55 og LSA-55): M76 ble omdøpt til LSA55 for eksportformål; import og markedsføring i USA ble gjort av Ithaca Gun Company. I 1969 endret Tikka navnet på riflen til LSA55.
 LSA 55 Standard: Standard jaktutgave
 LSA 55 Deluxe: Premiumvariant av LSA55-standard
 LSA 55 Sporter: Variant med tung pipe designet for sportsskyting
 M55: I 1972 ble LSA55 omdøpt til M55
 M55 Standard: Standard jaktvariant
 M55 Deluxe: Premiumutgave av M55 Standard
 M55 Trapper: Jaktutgave med lett pipe
 M55 Fullstock: Jaktutgave med lett pipe og langt skjefte
 M55 Continental: Jaktutgave med tung pipe
 M55 Sporter: Tung pipe designet for sportsskyting og bruk som skarpskytterrifle. Forbedret skjefte sammenlignet med LSA55 Sporter.
 M55 Super Sporter: Forbedret versjon av M55 Sporter

Derivater 
 Tikka M65, langkasserifle basert på Tikka M55
 Tikka M88, etterfølger til Tikka M55 og M65
 Tikka M558, kortkasserifle i Tikka M88-serien

Se også 
 Tikkakoski
 Tikka M65, rifle med langkasse basert på Tikka M55
 Tikka T3

Referanser 

Finske skytevåpen